**Втори софийски турнир по шоги**

На 2 и 3 септември 2023 г. в сградата на Центъра за Източни Езици и Култури, с любезното съдействие на катедра „Японистика“ и на нейния ръководил проф. д-р Гергана Петкова, след продължително прекъсване се проведе Вторият софийски турнир по шоги. Материалното обезпечение на турнира беше изключителна заслуга на г-н Уве Фришмут от Германия.

В турнира се включиха сравнително малък брой участници – 11, но малкият им брой беше компенсиран с качество. Сред тях бяха г-н Пьотр Щесльонок от Беларус, четвърти дан, г-н Стефанос Мандалас от Гърция, трети дан, г-н Ермано Боцали от Италия, който в международни турнири се състезава за България, първи дан и др. От клуба по шоги към катедра „Японистика“ се включи ас. д-р Николай Бакалов. Приятна изненада бяха участниците от гр. Русе, както и японецът г-н Ясухи Йошида.

Участниците в турнира бяха разделени в две групи А и Б, в зависимост от тяхното ниво и FESA рейтинг, като специализиран софтуер определяше опонентите след всеки кръг. В първия ден всеки участник изигра по четири партии, а във втория – по три.

Турнирът се проведе в непринудена и приятелска атмосфера, като участниците не само премериха сили пред дъските по шоги, но и формираха ценни познанства. След края на първия ден оживените дискусии за добри ходове, грешки, пропуснати възможности, защити и др., от коридорите на ЦИЕК, се пренесоха над халби с бира и топли мезета и продължиха до късно вечерта.

Следващият ден от турнира беше решаващ за крайните резултати. След оспорвани партии, които често се решаваха от издръжливостта на играчите се формира следният резултат.

|  |  |
| --- | --- |
| **Група А** | **Група Б** |
| 1. Стефанос Мандалас | 1. Николай Бакалов |
| 2. Пьотр Щесльонок | 2. Лъчезар Апостолов |
| 3. Ермано Боцали | 3. Мартин Маринов |

Участниците се поздравиха за постигнатите успехи и си обещаха този турнир да се превърне в ежегодна традиция, която да събира шоги ентусиасти и да разпространява духа на японската култура в цялата страна.

Снимки